Peter Christensen (V), 2004-04-28:
Venstre ønsker at gennemføre en politik, hvor vi får mest muligt miljø for pengene.
Det er ikke tilfældet med det forslag, vi står med her i dag.
Men for at starte med det positive: Meningen med De Radikales forslag er god nok, vi skal passe på miljøet, det kan vi skam ikke være uenige i. Men desværre er prisen alt for høj, gevinsterne tvivlsomme og sideeffekterne negative
i netop det forslag.
Regeringen har tidligere nedsat en arbejdsgruppe, som det blev diskuteret før, hvis mål var at finde en mere miljøvenlig registreringsafgift.
Rapporten, som arbejdsgruppen kom med, indeholdt ikke nogen modeller, som vi umiddelbart har fundet brugbare.
De Radikales beslutningsforslag, som bygger på én af rapportens modeller, vil hverken medføre en væsentlig miljøgevinst eller for den sags skyld give den gennemsnitlige forbruger en billigere bil, tværtimod.
Forslaget rammer langt forbi de mål, og derfor har jeg store forbehold.
For det første synes jeg, det er relevant at se på prisen, for på trods af ønsket fra forslagsstillerne om det modsatte, så er omlægning ikke gratis.
Tages følgevirkningerne med som f.eks. lavere indtægt fra ejerafgifter og brændstofafgifter, vil provenutabet på lang sigt være ganske omfattende.
Det har en naturligvis en betydning, når en analyse i den grad sår tvivl om effekten.
Miljøgevinsterne er jo usikre, da omlægningen kun tager højde for CO2-reduktionen.
Det leder mig videre til det næste problem.
Der er ingen tvivl om, at omlægningen vil reducere bilsalget.
Det vil ikke blot være problematisk for landets bilforhandlere, det vil naturligvis være et større problem for de familier, der ikke længere har råd til at købe en bil.
Deres alternativ er jo ikke en miljøvenlig bil, for den vil de fortsat ikke have råd til.
De Radikale forsøger at få befolkningen til at tro, at det bliver billigt at købe en miljøvenlig bil, men det er jo altså ikke sandheden.
Og det bør altså ikke negligeres, at forslaget vil medføre, at mange relativt billige familiebiler vil blive noget dyrere, end vi kender i dag.
Så taberne vil være familierne, der har svært ved at få en travl hverdag til at fungere uden en sådan bil.
En miljøvenlig bil vil altså på trods af forslaget stadig være dyr.
Dermed fratages mange danskere, som f.eks. har langt til arbejde, den fleksibilitet, de har ved at have den bil.
Det vil samtidig betyde, at de danskere, der på nuværende tidspunkt har købt en miljøvenlig bil, altså allerede har en,
vil miste penge, fordi den vil falde i værdi.
Så de, der egentlig vil få den største gevinst umiddelbart, vil jo være folk, der står over for at skulle købe en dyr bil.
For det er nemlig de eftertragtede biler, de store biler, som vi kender: Porsche, BMW, Mercedes og den slags, der vil blive markant billigere.
Det er dem, der virkelig har en gevinst ved at lave den her omlægning.
Og de almindelige biler vil altså blive dyrere.
Det synes jeg er et besynderligt spørgsmål, for under den tidligere regering, hvor De Radikale havde stor indflydelse, kom der ikke nogen omlægning, og jeg kan i hvert fald sige, at vores målsætning er, at vi ikke får stigninger inden for de her afgifter.
Det garanterer skattestoppet.
Jeg så faktisk også gerne, at vi kunne sænke registreringsafgiften, men det kræver altså nogle penge.
Og jeg tror, alle er enige om, at de penge ikke er til stede, så det er ikke en regulær sænkning af afgifterne, De Radikale foreslår.
Nej, de foreslår, at man inden for de samme midler skal kunne lave en omlægning, og det betyder jo, at hvis de miljømæssige biler, som i dag er meget dyre, skal blive lidt billigere, så er der altså nogle andre biler, der skal blive dyrere. Og i de modeller, der er lagt frem her, er det altså større familiebiler. Der er det, jeg siger, at Venstre vil ikke være med til, at det er børnefamilier, som har hårdt brug for plads i bilen, der kommer til at betale gildet, mens en reduktion vil sige, at det vil være de allerdyreste biler, der så kan have en fordel.
Sandheden er jo, at den største miljøgevinst i det her forslag er, at folk ikke får råd til at køre i bil længere, og det synes vi ikke er en måde at løse miljøproblemet på.